Internet omogućio biznisima neograničen pristup nefiltriranim informacijama
Najkorišteniji internetski pretraživač Google dnevno ubilježi prosječno oko stotinu milijuna pretraga; ljudi sa svih strana svijeta dos
Nekad, elitnih nekoliko – dnevni listovi, televizijske mreže, najveće korporacije – kontroliralo je najveći dio dostupnih informacija. No, širenjem Interneta, sve više ljudi može izravno pristupiti nefiltriranim informacijama svih vrsta. Biznisi postaju sve svjesniji tog trenda i pokušavaju se njime okoristiti. Više od stotinu milijuna ljudi koristi web sajt za druženje MySpace.com. Korisnici online premošćuju kontinente i državne granice da bi se sastali u kibernetskom prostoru i razmijenili misli o praktički svemu što ikome padne na pamet. Najkorišteniji internetski pretraživač Google dnevno ubilježi prosječno oko stotinu milijuna pretraga; ljudi sa svih strana svijeta doslovce postavljaju milijarde upita svaki mjesec. U poslovnom svijetu, informacija je uvijek bila dragocjen posjed; sada, sve više potrošača pristupa informacijama jednostavno logirajući se na Internet. Međutim, direktor Googlea Eric Schmidt upozorava da, upravo zbog ogromne količine dostupnih informacija koje dijeli ogroman broj ljudi, neki biznisi postaju sve 'glasniji' da bi ih se 'čulo' u toj kakofoniji informacija. "O svakoj informaciji na Internetu treba razmišljati kao o potezu u igri – ne biste željeli da se širi neka dezinformacija". Prije nekoliko tjedana, kompanija Microsoft – najveći u svijetu proizvođač kompjuterskih programa – suočila se s lavinom kritika kada je poduzela korake da poboljša svoj image. Kritičari su se žalili da je Microsoft planirao platiti za unose o sebi na besplatnoj internetskoj enciklopediji Wikipediji, poznatoj po unosu članaka od strane neplaćenih dobrovoljaca. Microsoft tvrdi da to nije istina; predstavnik kompanije izjavio je Glasu Amerike da je Microsoft jednostavno ponudio da plati vanjskog stručnjaka da ispravi unose o kompaniji na Wikipediji. Čelnik Googlea Eric Schmidt kaže da su kritike upućene Microsoftu rezultat postojanja posve novog svijeta poslovnih informacija. "Vjerojatno postoje neki biznisi koji žele utjecati na vlastiti image pred potrošačima širenjem dezinformacija. Na Internetu, takva informacija zaživi vlastitim životom i – bez obzira je li potpuno ili samo djelomično netočna – teško ju je razlučiti od istinitih informacija u tom novom informacijskom svijetu". I vlade prepoznaju taj trend, a neke i pokušavaju zatrti ono što im se ne sviđa. Organizacija Reporteri bez granica – koji motre na slobode medija – kažu u svom nedavnom izvješću da je u Kini u zatvorima 52 ljudi zato što su na Internetu kritizirali politiku svoje vlade. Još desetero je pritvoreno u drugim zemljama iz istog razloga. I sam se Google, među ostalima, našao na meti kritika da cenzurira vlastite usluge kako bi djelovao u zemljama poput komunističke Kine. No, kako se Internet širi i u najudaljenija područja svijeta, tako će – po mišljenju Erica Schmidta – informacije pružiti moć većem broju ljudi. "Ti će ljudi ustanoviti da ih njihove vlade ne tretiraju dobro. Otkrit će da drugi gradovi raspolažu boljim resursima, imaju bolju zdravstvenu skrb, bolje obrazovanje i tako dalje. I to će ih smetati". A taj prijenos moći u ruke sve većeg broja pojedinaca dramatično će izmijeniti način na koji će kompanije pristupati i pojedinačnim potrošačima i njihovim vladama.